Komisjoni direktiiv 2003/14/EÜ,

10. veebruar 2003,

millega muudetakse direktiivi 91/321/EMÜ imiku piimasegude ja jätkupiimasegude kohta

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 3. mai 1989. aasta direktiivi 89/398/EMÜ eritoiduks ettenähtud toiduaineid käsitlevate liikmesriikide õigusaktide ühtlustamise kohta, [1] muudetud Euroopa Parlamendi ja nõukogu direktiiviga 1999/41/EÜ, [2] eriti selle artikli 4 lõiget 1,

võttes arvesse toidu teaduskomitee arvamust

ning arvestades järgmist:

(1) Komisjoni direktiivi 91/321/EMÜ [3] (viimati muudetud direktiiviga 1999/50/EÜ) [4] artikliga 6 nähakse ette, et imiku piimasegud ja jätkupiimasegud ei või sisaldada mingeid aineid niisuguses koguses, mis võib ohustada imikute või väikelaste tervist.

(2) Toidu teaduskomitee 19. septembril 1997. aastal ja 4. juunil 1998. aastal esitatud arvamuste alusel on direktiiviga 91/321/EÜ kehtestatud üldine jääkide piirnorm 0,01 mg/kg iga pestitsiidi puhul imiku piimasegus või jätkupiimasegus.

(3) On olemas mõningaid pestitsiide ja pestitsiidide metaboliite, mille puhul ka jääkide piirnorm 0,01 mg/kg võib halvimate manustamistingimuste korral viia selleni, et imikud ja väikelapsed ületavad aktsepteeritava päevadoosi. See on nii selliste pestitsiidide ja pestitsiidide metaboliitide puhul, mille aktsepteeritav päevadoos on alla 0,0005 mg kehakaalu kilogrammi kohta.

(4) Direktiiviga 91/321/EÜ kehtestatakse põhimõte, mille alusel keelatakse selliste pestitsiidide kasutamise põllumajandustoodete puhul, mis on ette nähtud imiku piimasegude ja jätkupiimasegude valmistamiseks. Asjaomased pestitsiidid tuleks loetleda direktiivi 91/321/EMÜ IX lisas. Kõnealuse keelu puhul ei siiski tingimata tagatud, et tooted on sellistest pestitsiididest puhtad, sest teatavad pestitsiidid saastavad keskkonda ning asjaomastes toodetes võib leiduda nende jääke.

(5) Imikute ja väikelaste tervist saab paremini kaitsta kohaldades lisanõudeid, mille rakendamist saab kontrollida analüüside abil toote päritolust sõltumata.

(6) Suurem osa pestitsiididest, mille aktsepteeritav päevadoos on alla 0,0005 mg kehakaalu kilogrammi kohta, on ühenduses juba keelatud või keelatakse alates 2003. aasta juulist. Keelatud pestitsiidid ei tohi imikute piimasegudes ja jätkupiimasegudes olla olemasoleval tasemel analüüsimeetodite abil tuvastatavad. Mõned pestitsiidid lagunevad siiski aeglaselt ja saastavad jätkuvalt keskkonda. Neid võib esineda imikute piimasegudes ja jätkupiimasegudes isegi siis, kui neid ei ole kasutatud. Kontrolli eesmärgil tuleb järgida ühtset lähenemisviisi.

(7) Kuni komisjoni otsuseni selle kohta, kas heakskiidetud pestitsiidid vastavad käsitleva nõukogu 15. juuli 1991. aasta direktiivi 91/414/EMÜ (taimekaitsevahendite turuleviimise kohta, [5] viimati muudetud komisjoni direktiiviga 2003/5/EÜ [6] artiklis 5 sätestatud ohutusnõuetele, lubatakse heakskiidetud pestitsiidide kasutamist, juhul kui nende jäägid vastavad käesoleva direktiiviga sätestatud jääkide piirnormile. Piirnormid kehtestatakse tasemel, mille puhul on tagatud, et imikud ja väikelapsed ei ületa halvimates manustamistingimustes nende aktsepteeritud päevadoosi.

(8) Direktiivi 91/321/EÜ tuleks vastavalt muuta.

(9) Käesoleva direktiiviga ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/321/EMÜ muudetakse järgmiselt.

1. Artiklit 6 muudetakse järgmiselt.

- Lõige 1 asendatakse järgmisega:

"1. Imiku piimasegud ja jätkupiimasegud ei tohi sisaldada ühtki ainet sellises koguses, mis võiks ohustada imikute ja väikelaste tervist. Vajalikud piirnormid muude kui lõigetes 2 ja 3 osutatud ainete puhul kehtestatakse viivitamata."

- Lõige 3 asendatakse järgmisega:

"3. a) IX lisas loetletud pestitsiide ei tohi kasutada põllumajandustoodete puhul, mis on ette nähtud imiku piimasegude ja jätkupiimasegude valmistamiseks. Kontrolli eesmärgil lepitakse kokku järgmises:

i) IX lisa tabelis 1 loetletud pestitsiide ei ole kasutatud, kui nende jääke on vähem kui 0,003 mg/kg. Nimetatud piirnorm, mida käsitatakse analüüsimeetodi kvantifitseerimispiirina, vaadatakse korrapäraselt üle, et võtta arvesse tehnika arengut;

ii) IX lisa tabelis 2 loetletud pestitsiide ei ole kasutatud, kui nende jääke on vähem kui 0,003 mg/kg. Kõnealune piirnorm vaadatakse korrapäraselt üle, et võtta arvesse andmeid keskkonna saastumise kohta.

b) Erandina lõikest 2 kohaldatakse X lisas loetletud pestitsiidide puhul kõnealuses lisas sätestatud jääkide piirnorme.

Kui X lisas loetletud pestitsiidi puhul tehakse otsus, et selle toimeainet ei kanta direktiivi 91/414/EMÜ I lisasse, muudetakse vastavalt käesoleva direktiivi IX ja X lisa.

c) Lõigetes a ja b osutatud piirnorme kohaldatakse toodete suhtes, mis on tarbimisvalmis või mis muudetakse tarbimisvalmiks tootja juhendi kohaselt."

2. IX lisa asendatakse käesoleva direktiivi I lisaga.

3. Käesoleva direktiivi II lisa lisatakse X lisana.

Artikkel 2

1. Liikmesriigid lubavad hiljemalt 6. märtsist 2004 selliste toodetega kauplemise, mis vastavad direktiivi 91/321/EMÜ artikli 6 lõike 3 nõuetele.

2. Liikmesriigid keelavad 6. märtsist 2005 selliste toodetega kauplemise, mis ei vasta direktiivi 91/321/EMÜ artikli 6 lõike 3 nõuetele.

Artikkel 3

Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 6. märtsiks 2004. Liikmesriigid teatavad neist viivitamata komisjonile.

Kui liikmesriigid need sätted vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 4

Käesolev direktiiv jõustub 20. päeval pärast selle avaldamist Euroopa Liidu Teatajas.

Artikkel 5

Käesolev direktiiv on adresseeritud liikmesriikidele.

Brüssel, 10. veebruar 2003

Komisjoni nimel

komisjoni liige

David Byrne

[1] EÜT L 186, 30.6.1989, lk 27.

[2] EÜT L 172, 8.7.1999, lk 38.

[3] EÜT L 175, 4.7.1991, lk 35.

[4] EÜT L 139, 2.6.1999, lk 29.

[5] EÜT L 230, 19.8.1991, lk 1.

[6] EÜT L 8, 14.1.2003, lk 7.

--------------------------------------------------

I LISA

IX LISA

Pestitsiidid, mida ei kasutata põllumajandustoodete puhul, mis on ette nähtud imiku piimasegude ja jätkupiimasegude valmistamiseks

Tabel 1

Aine keemiline nimetus (jäägi määratlus)

Disulfotoon (disulfotooni, disulfotoonsulfoksiid ja disulfotoon sulfooni summa, väljendatud disulfotoonina)

Fensulfotioon (fensulfotiooni, selle hapnikuanaloogi ja nende sulfoonide summa, väljendatud fensulfotioonina)

Fentiin, väljendatud trifenüültinakatioonina

Haloksüfop (halüksüfopi, selle soolade ja estrite, sh konjugaadid, summa, väljendatud haloksüfopina)

Heptakloor ja trans-heptakloor epoksiid, väljendatud heptakloorina

Heksaklorobenseen

Nitrofeen

Ometoaat

Terbufoss (terbufossi, selle sulfoksiidi ja selle sulfooni summa, väljendatud terbufossina)

Tabel 2

Aine keemiline nimetus

Aldriin ja dieldriin, väljendatud dieldriinina

Endriin

--------------------------------------------------

II LISA

X LISA

Imikute piimasegudes ja jätkupiimasegudes sisalduvate pestitsiidide ja pestitsiidide metaboliitide jääkide piirnormid

Aine keemiline nimetus | Jääkide piirnorm (mg/kg) |

Kadusafoss | 0,006 |

Metüül-S-demetoon/metüül-S-demetoon sulfoon/metüüloksüdemetoon (üksi või seguna, väljendatud metüül-S-demetoonina) | 0,006 |

Etoprofoss | 0,008 |

Fiproniil (fiproniili ja desulfinüül-fiproniili summa, väljendatud fiproniilina) | 0,004 |

Propineeb/propüleentiokarbamiid (propineebi ja propüleentiokarbamiidi summa) | 0,006 |

--------------------------------------------------